Document ID: 32009R0024

EUROOPAN KESKUSPANKIN ASETUS (EY) N:o 24/2009,
annettu 19 päivänä joulukuuta 2008,
arvopaperistamisiin osallistuvien erityisyhteisöjen saamisia ja velkoja koskevista tilastoista
(EKP/2008/30)
EUROOPAN KESKUSPANKIN NEUVOSTO, joka
ottaa huomioon Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) ja erityisesti sen 5 artiklan,
ottaa huomioon Euroopan keskuspankin valtuuksista kerätä tilastotietoja 23 päivänä marraskuuta 1998 annetun neuvoston asetuksen (EY) N:o 2533/98 (1) ja erityisesti sen 5 artiklan 1 kohdan ja 6 artiklan 4 kohdan,
sekä katsoo seuraavaa:
(1)
Asetuksen (EY) N:o 2533/98 2 artiklan 1 kohdassa säädetään, että Euroopan keskuspankin (EKP) tilastoihin liittyvien tiedonantovaatimusten täyttämiseksi EKP:llä on oikeus kansallisten keskuspankkien avustuksella kerätä tilastotietoja tiedonantajien perusjoukosta siinä määrin kuin on välttämätöntä Euroopan keskuspankkijärjestelmän (EKPJ) tehtävien hoitamiseksi. Asetuksen (EY) N:o 2533/98 2 artiklan 2 kohdan a alakohdasta seuraa, että arvopaperistamiseen liittyviä taloustoimia toteuttavat erityisyhteisöt kuuluvat tiedonantajien perusjoukkoon, jota koskee EKP:n tilastointiin liittyvien tiedonantovaatimusten täyttämisvelvollisuus muun muassa raha- ja rahoitustilastoinnin aloilla. Asetuksen (EY) N:o 2533/98 3 artiklassa EKP velvoitetaan lisäksi täsmentämään varsinainen tiedonantajien joukko tiedonantajien perusjoukon rajoissa ja oikeutetaan se vapauttamaan jotkin tiedonantajien ryhmät kokonaan tai osittain tilastointiin liittyvistä tiedonantovaatimuksista.
(2)
Erityisyhteisöjä koskevien tietojen tarkoituksena on antaa EKP:lle riittävät tilastotiedot erityisyhteisöjen alasektorin rahoitustoiminnasta rahaliittoon osallistuvissa jäsenvaltioissa, joita tarkastellaan yhtenä talousalueena.
(3)
Koska erityisyhteisöjen ja rahalaitosten arvopaperistamistoiminnan välillä on tiiviit yhteydet, rahalaitosten ja erityisyhteisöjen raportoinnin on oltava johdonmukaista, toisiaan täydentävää ja yhtenäistä. Tästä syystä tämän asetuksen mukaisesti toimitettavia tilastotietoja on tarkasteltava yhdessä rahalaitosten arvopaperistettuja lainoja koskevien tietovaatimusten kanssa, siten kuin niistä säädetään rahalaitossektorin taseesta 19 päivänä joulukuuta 2008 annetussa Euroopan keskuspankin asetuksessa (EY) N:o 25/2009 (EKP/2008/32) (2) (uudelleen laadittu toisinto).
(4)
Erityisyhteisöjen ja rahalaitosten raportoinnin yhtenäistämisellä ja siihen tässä asetuksessa tehtävillä poikkeuksilla pyritään vähentämään tiedonantajille raportoinnista aiheutuvaa rasitetta sekä välttämään erityisyhteisöjen ja rahalaitosten tilastotietojen raportoinnin päällekkäisyydet.
(5)
Kansallisilla keskuspankeilla pitäisi olla oikeus vapauttaa erityisyhteisöt sellaisista raportointivelvoitteista, jotka aiheuttavat kohtuuttoman suuria kustannuksia tilastoinnille koituvaan hyötyyn nähden.
(6)
Vaikka EKPJ:n perussäännön 34.1 artiklan nojalla annetuissa asetuksissa ei anneta mitään oikeuksia eikä aseteta mitään velvollisuuksia rahaliittoon osallistumattomille jäsenvaltioille, perussäännön 5 artikla koskee kaikkia jäsenvaltioita riippumatta siitä, ovatko ne ottaneet euron käyttöön. Asetuksen (EY) N:o 2533/98 johdanto-osan 17 kappaleen perusteella on selvää, että perussäännön 5 artikla yhdessä Euroopan yhteisön perustamissopimuksen 10 artiklan kanssa sisältää velvoitteen suunnitella ja ottaa käyttöön kansallisella tasolla kaikki rahaliittoon osallistumattomien jäsenvaltioiden tarkoituksenmukaisina pitämät toimenpiteet niiden tilastotietojen keräämiseksi, jotka ovat tarpeen, jotta EKP voi täyttää tiedonantovaatimuksensa ja jotta jäsenvaltio voi valmistautua ajoissa tilastojen tuottamiseen rahaliittoon osallistuvalta jäsenvaltiolta edellytettävällä tavalla.
(7)
Asetuksen (EY) N:o 2533/98 7 artiklassa vahvistettua EKP:n seuraamusjärjestelmää sovelletaan erityisyhteisöihin,
ON ANTANUT TÄMÄN ASETUKSEN:
1 artikla
Määritelmät
Tässä asetuksessa tarkoitetaan
1.
’erityisyhteisöllä’ yritystä, joka on perustettu kansallisen lainsäädännön tai yhteisön lainsäädännön mukaisesti
i)
sopimusoikeuden nojalla (rahastoyhtiöiden hoidossa olevat sijoitusrahastot);
ii)
trusteja koskevien säännösten nojalla;
iii)
yhtiöoikeuden nojalla (julkisoikeudelliset yhtiöt tai yksityiset rajavastuuyhtiöt); tai
iv)
minkä tahansa vastaavan mekanismin nojalla,
ja jonka pääasiallinen toiminta täyttää molemmat seuraavista edellytyksistä:
a)
se pyrkii suorittamaan tai suorittaa yhden tai useampia arvopaperistamiseen liittyviä taloustoimia ja on suojattu alkuperäisen liikkeeseenlaskijan konkurssiriskiltä ja muilta laiminlyönneiltä;
b)
se laskee liikkeeseen tai pyrkii laskemaan liikkeeseen arvopapereita, arvopaperistamisrahaston rahasto-osuuksia, muita velkapapereita ja/tai johdannaisia ja/tai oikeudellisessa tai taloudellisessa mielessä omistaa tai voi omistaa arvopaperien, arvopaperistamisrahaston rahasto-osuuksien, muiden velkapaperien ja/tai johdannaisten taustalla olevia varoja, joita tarjotaan myyntiin yleisölle tai joita myydään yksityisten sijoitusten perusteella.
Erityisyhteisöjen määritelmään ei sisällytetä kumpaakaan seuraavista:
-
asetuksen (EY) N:o .../2009 (EKP/2008/32) 1 artiklassa tarkoitettuja rahalaitoksia,
-
sijoitusrahastojen saamisia ja velkoja koskevista tilastoista 27 päivänä heinäkuuta 2007 annetun Euroopan keskuspankin asetuksen (EY) N:o 958/2007 (EKP/2007/8) (3) 1 artiklassa tarkoitettuja sijoitusrahastoja;
2.
’arvopaperistamisella’ taloustoimea tai järjestelyä, jonka yhteydessä saaminen tai sammioidut saamiset siirretään yhteisölle, joka on alkuperäisestä liikkeeseenlaskijasta erillinen ja arvopaperistamista varten tai sen edistämiseksi perustettu yhteisö, ja/tai jolla on saamisiin tai sammioituihin saamisiin liittyvä luottoriski tai osa siitä siirretään alkuperäisestä liikkeeseenlaskijasta erillisen ja arvopaperistamista varten tai sen edistämiseksi perustetun yhteisön arvopapereihin, arvopaperistamisrahastojen rahasto-osuuksiin, muihin velkapapereihin ja/tai johdannaisiin sijoittaville, ja
a)
mikäli kyseessä on luottoriskin siirtäminen, siirto suoritetaan siten, että
-
arvopaperistettavat saamiset siirretään taloudellisessa mielessä alkuperäisestä liikkeeseenlaskijasta erilliselle ja arvopaperistamista varten tai sen edistämiseksi perustetulle yhteisölle. Tämä suoritetaan siirtämällä arvopaperistettujen saamisten omistus alkuperäiseltä liikkeeseenlaskijalta tai lainaan liittyvän ns. sub-participation-järjestelyn avulla, tai
-
luottojohdannaisten, vakuuksien tai jonkin vastaavan mekanismin käytöllä;
ja
b)
mikäli tällaiset arvopaperit, arvopaperistamisrahastojen rahasto-osuudet, velkapaperit ja/tai johdannaiset lasketaan liikkeelle, ne eivät edusta alkuperäisen liikkeeseenlaskijan maksuvelvoitteita;
3.
’alkuperäisellä liikkeeseenlaskijalla’ oikeussubjektia, joka siirtää saamisen tai sammioidut saamiset ja/tai saamiseen tai sammioituihin saamisiin liittyvän luottoriskin arvopaperistamisyhteisölle;
4.
’rahaliittoon osallistuvalla jäsenvaltiolla’ jäsenvaltiota, joka on ottanut euron käyttöön;
5.
’rahaliittoon osallistumattomalla jäsenvaltiolla’ jäsenvaltiota, joka ei ole ottanut euroa käyttöön;
6.
’tiedonantajalla’ asetuksen (EY) N:o 2533/98 1 artiklassa tarkoitettua tietojen antajaa;
7.
’jossakin maassa olevalla’ asetuksen (EY) N:o 2533/98 1 artiklassa tarkoitettua jossakin maassa olevaa. Mikäli oikeushenkilöllä ei ole fyysistä ulottuvuutta, sen olinpaikka määritetään tätä asetusta sovellettaessa sen mukaan, minkä talousalueen lainsäädännön mukaan se on rekisteröity oikeushenkilönä. Mikäli oikeushenkilöä ei ole rekisteröity, kriteerinä käytetään laillista kotipaikkaa eli maata, jonka lakien mukaan oikeushenkilön perustaminen ja sen olemassaolon jatkuminen määritetään;
8.
’rahalaitoksella’ asetuksen (EY) N:o .../2009 (EKP/2008/32) 1 artiklassa tarkoitettua rahalaitosta;
9.
’asianomaisella kansallisella keskuspankilla’ sen rahaliittoon osallistuvan jäsenvaltion kansallista keskuspankkia, jossa kyseessä oleva erityisyhteisö on;
10.
’liiketoiminnan aloittamisella’ mitä tahansa arvopaperistamiseen liittyvää toimintaa, mukaan lukien valmistelutoimet mutta pois lukien tilanteet, jossa ainoastaan perustetaan yksikkö, jonka ei odoteta aloittavan arvopaperistamista seuraavien kuuden kuukauden aikana. Mikä tahansa toiminta, johon erityisyhteisö ryhtyy sen jälkeen kun sen voidaan ennakoida aloittavan arvopaperistamistoiminnan, merkitsee liiketoiminnan aloittamista.
2 artikla
Tiedonantajien joukko
1. Rahaliittoon osallistuvan jäsenvaltion alueella olevat erityisyhteisöt muodostavat tiedonantajien perusjoukon. Tiedonantajien perusjoukkoon sovelletaan 3 artiklan 2 kohdassa säädettyä velvoitetta.
2. Varsinaisen tiedonantajien joukon muodostaa tiedonantajien perusjoukko lukuun ottamatta niitä erityisyhteisöjä, jotka on vapautettu kokonaan 5 artiklan 1 kohdan c alakohdan nojalla. Varsinaiseen tiedonantajien joukkoon sovelletaan 4 artiklassa vahvistettuja raportointivelvoitteita ottaen huomioon 5 artiklassa säädetyt poikkeukset. Myös erityisyhteisöt, joiden on ilmoitettava vuotuiset tilinpäätöstietonsa 5 artiklan 3 kohdan nojalla tai joita koskevat 5 artiklan 5 kohdassa tarkoitetut satunnaiset raportointivelvoitteet, kuuluvat varsinaiseen tiedonantajien joukkoon.
3. Jos erityisyhteisö ei ole kansallisen lainsäädäntönsä mukaan oikeushenkilö, tämän asetuksen nojalla vaadittavien tietojen ilmoittamisesta ovat vastuussa henkilöt, joilla on lain nojalla oikeus edustaa erityisyhteisöä, tai mikäli muodollista edustajaa ei ole, henkilöt, jotka ovat sovellettavien kansallisten lakien nojalla vastuussa erityisyhteisön toimista.
3 artikla
Tilastoinnissa käytettävä erityisyhteisöjen luettelo
1. EKP:n johtokunta laatii tilastointia varten tiedonantajien perusjoukon muodostavien erityisyhteisöjen luettelon ja ylläpitää sitä. Erityisyhteisöt toimittavat kansallisille keskuspankeille tiedot, joita kansalliset keskuspankit edellyttävät raha-, rahoituslaitos- ja rahoitusmarkkinatilastoista annettujen suuntaviivojen EKP/2007/9 (uudelleenlaaditut suuntaviivat) muuttamisesta 19 päivänä joulukuuta 2008 annettujen suuntaviivojen EKP/2008/31 (4) mukaisesti. Kansalliset keskuspankit ja EKP toimittavat tämän luettelon ja sen päivitykset saataville tarkoituksenmukaisella tavalla, myös sähköisesti, internetin kautta tai asianomaisten tiedonantajien pyynnöstä paperimuodossa.
2. Erityisyhteisö ilmoittaa asianomaiselle kansalliselle keskuspankille olemassaolostaan viikon kuluessa siitä, kun erityisyhteisö on aloittanut liiketoimintansa, riippumatta siitä, olettaako se kuuluvansa tämän asetuksen mukaisten raportointivelvoitteiden soveltamisalaan.
3. Jos 1 kohdassa tarkoitetun luettelon viimeisin käytettävissä oleva sähköinen versio on virheellinen, EKP ei määrää seuraamuksia yhteisölle, joka ei ole asianmukaisesti täyttänyt raportointivaatimuksiaan, siltä osin kuin 2 kohdassa asetettu edellytys täyttyi ja kyseinen yhteisö on hyvässä uskossa luottanut virheellisen luettelon tietoihin.
4 artikla
Neljännesvuosittaiset tilastointiin liittyvät tiedonantovaatimukset ja raportointia koskevat säännöt
1. Varsinainen tiedonantajien joukko antaa asianomaiselle kansalliselle keskuspankille erityisyhteisöjen vuosineljänneksen lopun kantatiedot sekä tiedot rahoitustaloustoimista ja saamisten ja velkojen luottotappioista/arvonalennuksista neljännesvuosittain liitteiden I ja II mukaisesti.
2. Kansalliset keskuspankit saavat kerätä 1 kohdassa vaaditut tilastotiedot erityisyhteisöjen liikkeeseen laskemista ja niiden hallussa olevista arvopapereista arvopaperikohtaisesti siltä osin kuin 1 kohdassa tarkoitetut tiedot voidaan johtaa niistä tilastollisten vähimmäisvaatimusten mukaisesti liitteessä III tarkennetulla tavalla.
3. Kaikki erityisyhteisöjen saamiset ja velat ilmoitetaan tämän asetuksen nojalla niiden raportointia koskevien sääntöjen mukaisesti, jotka on vahvistettu pankkien ja muiden rahoituslaitosten tilinpäätöksestä ja konsolidoidusta tilinpäätöksestä 8 päivänä joulukuuta 1986 annetun neuvoston direktiivin 86/635/ETY (5) täytäntöönpanosta annetussa kansallisessa lainsäädännössä, tämän rajoittamatta liitteessä II vahvistettujen raportointia koskevien sääntöjen soveltamista. Erityisyhteisöihin, jotka eivät kuulu direktiivin 86/635/ETY täytäntöönpanosta annetun kansallisen lainsäädännön soveltamisalaan, sovelletaan yhtiömuodoltaan tietynlaisten yhtiöiden tilinpäätöksistä perustamissopimuksen 54 artiklan 3 kohdan g alakohdan nojalla 25 päivänä heinäkuuta 1978 annetun neljännen neuvoston direktiivin 78/660/ETY (6) täytäntöönpanosta annettuun kansalliseen lainsäädäntöön sisältyviä kirjanpitosääntöjä. Niihin erityisyhteisöihin, jotka eivät kuulu kummankaan direktiivin täytäntöönpanosta annetun kansallisen lainsäädännön soveltamisalaan, sovelletaan mitä tahansa muita asianmukaisia kansallisia tai kansainvälisiä kirjanpitostandardeja tai -käytäntöjä.
4. Jos 3 kohdassa edellytetään instrumenttien ilmoittamista markkinahintaan (mark-to-market), kansalliset keskuspankit voivat vapauttaa erityisyhteisöt ilmoittamasta näitä instrumentteja markkinahintaan, jos tästä erityisyhteisölle aiheutuvat kustannukset olisivat kohtuuttoman suuria. Tässä tapauksessa erityisyhteisöt soveltavat sijoittajaraportteja varten käytettyä arvostusmenetelmää.
5. Jos saatavilla olevat tiedot liittyvät kansallisen markkinakäytännön mukaan mihin tahansa päivämäärään vuosineljänneksen aikana, kansalliset keskuspankit voivat sallia sen, että tiedonantajat ilmoittavat edellä mainittujen tietojen sijasta nämä vuosineljänneksen tiedot, jos tiedot ovat vertailukelpoisia ja kyseisen päivämäärän ja vuosineljänneksen päättymisen välillä tapahtuvat merkittävät taloustoimet otetaan huomioon.
6. Erityisyhteisö voi sopia asianomaisen kansallisen keskuspankin kanssa siitä, että se toimittaa 1 kohdassa tarkoitettujen luottotappioita/arvonalennuksia koskevien tietojen sijasta muita tietoja, joista kansallinen keskuspankki voi johtaa tarvittavat tiedot luottotappioista/arvonalennuksista.
5 artikla
Poikkeukset
1. Kansalliset keskuspankit voivat myöntää poikkeuksia 4 artiklassa vahvistetuista raportointivaatimuksista seuraavasti.
a)
Kansalliset keskuspankit voivat myöntää erityisyhteisöille poikkeuksia tietojen ilmoittamisesta sellaisten lainojen osalta, jotka ovat euroalueen rahalaitosten myöntämiä ja eritelty maturiteetin, sektorin ja velallisen kotipaikan mukaan, edellyttäen että rahalaitokset edelleen hoitavat näitä arvopaperistettuja lainoja asetuksessa (EY) N:o .../2009 (EKP/2008/32) tarkoitetulla tavalla. Asetuksessa (EY) N:o .../2009 (EKP/2008/32) säädetään näiden tietojen ilmoittamisesta.
b)
Kansalliset keskuspankit voivat vapauttaa erityisyhteisöt kaikista liitteessä I asetetuista raportointivaatimuksista lukuun ottamatta velvoitetta ilmoittaa neljännesvuosittain vuosineljänneksen lopun kantatiedot kaikista saamisista, sillä edellytyksellä, että vuosineljänneksen yhteenlaskettuja saamisia/velkoja koskeviin tietoihin sisältyvien erityisyhteisöjen osuus erityisyhteisöjen kokonaissaamisista on kantatietojen perusteella vähintään 95 prosenttia jokaisessa rahaliittoon osallistuvassa jäsenvaltiossa. Kansalliset keskuspankit tarkistavat tämän ehdon täyttymisen hyvissä ajoin, jotta ne voivat tarvittaessa myöntää tai kumota poikkeuksia kunkin kalenterivuoden alusta.
c)
Kansalliset keskuspankit saavat EKP:ta kuultuaan vapauttaa tiedonantajat kokonaan tai osittain tämän asetuksen liitteessä I asetetuista raportointivaatimuksista siltä osin kuin 4 artiklassa tarkoitetut tiedot voidaan johtaa muista tilastotiedoista, julkisista tiedoista tai valvontatiedoista tilastollisten vähimmäisvaatimusten mukaisesti liitteessä III tarkennetulla tavalla, tämän rajoittamatta a ja b alakohdan soveltamista.
2. Erityisyhteisöt voivat halutessaan asianomaisen kansallisen keskuspankin etukäteen antamalla luvalla olla hyödyntämättä 1 kohdassa tarkoitettuja poikkeuksia ja täyttää sen sijaan tiedonantovaatimuksensa täysimääräisesti 4 artiklassa yksilöidyllä tavalla.
3. Erityisyhteisöt, joille myönnetään 1 kohdan c alakohdassa tarkoitettu poikkeus, ilmoittavat vuotuiset tilinpäätöstietonsa asianomaiselle kansalliselle keskuspankille, jos niitä ei ole saatavissa julkisista lähteistä, kuuden kuukauden kuluessa viitejakson päättymisestä tai mahdollisimman pian sen jälkeen niiden kansallisten laillisten käytäntöjen mukaisesti, joita sovelletaan erityisyhteisön kotipaikan jäsenvaltiossa. Asianomainen kansallinen keskuspankki ilmoittaa ne erityisyhteisöt, joihin sovelletaan tätä raportointivaatimusta.
4. Asianomainen kansallinen keskuspankki peruuttaa 1 kohdan c alakohdassa tarkoitetun poikkeuksen, jos tässä asetuksessa säädettyjen mukaisia tilastointivaatimuksia vastaavia tietoja ei ole toimitettu ajoissa asianomaiselle kansalliselle keskuspankille kolmen peräkkäisen raportointijakson aikana, riippumatta siitä, johtuuko laiminlyönti asianomaisesta erityisyhteisöstä. Erityisyhteisöt aloittavat tietojen ilmoittamisen 4 artiklassa säädetyllä tavalla viimeistään kolmen kuukauden kuluessa siitä päivästä, jona asianomainen kansallinen keskuspankki on ilmoittanut tiedonantajille, että poikkeus on peruutettu.
5. Kansalliset keskuspankit voivat asettaa tämän asetuksen vaatimusten täyttämiseksi satunnaisesti raportointivaatimuksia sellaisille erityisyhteisöille, joille on myönnetty 1 kohdan c alakohdassa tarkoitettuja poikkeuksia, sanotun rajoittamatta 3 kohdan soveltamista. Erityisyhteisöt toimittavat satunnaisesti pyydetyt tiedot 15 työpäivän kuluessa asianomaisen kansallisen keskuspankin esittämästä pyynnöstä.
6 artikla
Määräajat
Kansalliset keskuspankit toimittavat neljännesvuosittaiset yhteenlasketut tiedot erityisyhteisöjen positioita koskevista saamisista ja veloista kussakin rahaliittoon osallistuvassa jäsenvaltiossa EKP:lle viimeistään sen vuosineljänneksen, johon tiedot liittyvät, päättymistä seuraavana 28. pankkipäivänä työajan päättyessä. Kansalliset keskuspankit vahvistavat määräajat, joiden kuluessa niiden on saatava tiedot tiedonantajilta.
7 artikla
Vähimmäisvaatimukset ja kansalliset tiedonantomenettelyt
1. Erityisyhteisöjen tulee noudattaa raportointivaatimuksia, joita niihin sovelletaan tietojen toimittamista, tarkkuutta, käsitteellistä vastaavuutta ja tarkistuksia koskevien, liitteessä III esitettyjen vähimmäisvaatimusten mukaisesti.
2. Kansalliset keskuspankit määrittelevät ja ottavat kansallisten erityispiirteiden mukaisesti käyttöön tiedonantomenettelyt, joita varsinaisen tiedonantajien joukon on noudatettava. Kansalliset keskuspankit varmistavat, että näillä tiedonantomenettelyillä tuotetaan vaaditut tilastotiedot ja että niiden perusteella voidaan täsmällisesti tarkistaa käsitteelliset vastaavuudet sekä tietojen toimittamista, tarkkuutta ja tarkistuksia koskevien liitteessä III määritettyjen vähimmäisvaatimusten noudattaminen.
8 artikla
Tilastotietojen tarkistus ja pakollinen keruu
Kansallisilla keskuspankeilla on oikeus tarkistaa tiedonantajien tässä asetuksessa säädettyjen vaatimusten mukaisesti toimittamat tilastotiedot tai toimittaa niiden pakollinen keruu tämän kuitenkaan rajoittamatta EKP:n oikeutta käyttää itse näitä oikeuksia. Kansalliset keskuspankit käyttävät tätä oikeutta erityisesti silloin, jos varsinaiseen tiedonantajien joukkoon kuuluva laitos ei täytä liitteessä III määritettyjä tietojen toimittamista, tarkkuutta, käsitteellistä vastaavuutta ja tarkistuksia koskevia vähimmäisvaatimuksia.
9 artikla
Tietojen antaminen ensimmäisen kerran
1. Erityisyhteisön, joka on aloittanut liiketoimintansa 24. maaliskuuta 2009 mennessä, on ilmoitettava asianomaiselle kansalliselle keskuspankille olemassaolostaan maaliskuun 2009 loppuun mennessä, riippumatta siitä, olettaako se, että siihen sovelletaan tämän asetuksen mukaisia raportointivelvoitteita.
2. Erityisyhteisön, joka on aloittanut liiketoimintansa 24. maaliskuuta 2009 jälkeen, on ilmoitettava asianomaiselle kansalliselle keskuspankille olemassaolostaan 3 artiklan 2 kohdan mukaisesti.
3. Erityisyhteisöihin 4 ja 5 artiklan nojalla sovellettavien tilastoihin liittyvien tiedonantovaatimusten mukaiset tiedot annetaan ensimmäisen kerran joulukuun 2009 vuosineljännestietojen osalta. Kun tietoja ilmoitetaan ensimmäisen kerran, ilmoitetaan vain kantatiedot.
4. Erityisyhteisöt, jotka aloittavat liiketoimintansa 31. joulukuuta 2009 jälkeen, ilmoittavat historiatiedot vuosineljänneksittäin alkuperäiseen arvopaperistamiseen liittyvään taloustoimeen saakka, kun ne ilmoittavat tiedot ensimmäisen kerran.
5. Erityisyhteisöt, jotka aloittavat liiketoimintansa sen jälkeen, kun niiden jäsenvaltio on ottanut euron käyttöön 31. joulukuuta 2009 jälkeen, ilmoittavat historiatiedot vuosineljänneksittäin alkuperäiseen arvopaperistamiseen liittyvään taloustoimeen saakka, kun ne ilmoittavat tiedot ensimmäisen kerran.
10 artikla
Loppumääräys
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Annettu Frankfurt am Mainissa 19 päivänä joulukuuta 2008.

Labels: 2
11
19
12
15